《和吴九元会》
宋代·刘敞

汉家初成长乐宫，亦以十月朝百工。武夫崛起少仪节，秦制苟简非王风。

犹云始知天子贵，此甚可笑田舍翁。圣朝礼乐百年备，文物寖盛兼羲农。

月正元日古所用，数岁一讲宾王公。东至日出西太蒙，南极丹穴北崆峒。

重译款关惟恐后，奉琛荐币无不恭。太常调乐辨韶武，少府拭璧差桓躬。

旗常卷舒王路肃，干羽出没顽民从。协风入律效朔易，瑞雪盈尺迎年丰。

阴惨阳舒变顷刻，天决地辟含冲融。君看此等圣人事，岂得复顾叔孙通。

道旁击壤九龄叟，校室受书三尺童。惯习升平不自觉，岂悟帝力高无穷。

赖君作诗播英实，如以鸣鼓祛昏聋。吾知朝廷亿万载，与地侔富天比崇。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。